"Nixtieq li l-ħin li nqattgħu hawn ikun itwal, inħossni komda fil-post u mal-grupp", "Nieħu gost meta nsajru flimkien u nagħmlu xi logħob flimkien", "Jogħġobni kollox hawn. Forsi ftit aktar ħin hawn u nużaw ftit aktar il-mowajl. Inħobb iċ-challenges u l-logħob". Dawn kienu ftit mill-kummenti li din il-gazzetta rnexxielha tikseb mingħand żgħażagħ li qed jattendu programm ġdid b'differenza bl-isem Fastforward, programm li ntlaħaq ftehim dwaru bejn il-Ministeru għall-Edukazzjoni u x-Xogħol u Żgħażagħ Azzjoni Kattolika. Mezz ta' għajnuna Jirriżulta li dan il-programm, li qed ikun appoġġjat ukoll mill-Aġenzija Żgħażagħ, se jkun qed jimmira biex jgħin lil dawk iż-żgħażagħ li qegħdin fis-sekondarja u għaddejjin minn diversi sfidi fil-ħajja tagħhom ta' kuljum. Dan billi se jkun ipprovdut lilhom ambjent alternattiv ta' tagħlim ġdid li se jgħinhom jiżviluppaw aktar il-ħiliet personali u soċjali tagħhom, ikun hemm aktar integrazzjoni ma' komunitajiet oħrajn, kif ukoll jieħdu sehem f'attivitajiet ekstrakurrikulari. Esperjenza fil-qasam Responsabbli minn dan il-proġett ta' fejda kbira se tkun l-għaqda taż-Żgħażagħ Azzjoni Kattolika, liema għaqda se tkun qed toħloq u timplimenta dan kollu. F'dan ir-rigward ta' min isemmi li din l-organizzazzjoni Kattolika mhux governattiva għandha esperjenza estensiva fil-ħidma maż-żgħażagħ. It-tama ta' din l-għaqda hi li tpoġġi dan il-programm għas-servizzi ta' dawn iż-żgħażagħ li mhumiex parti minn din l-istess għaqda li minnu żgur se jkunu qed jibbenefikaw u jitgħallmu ħafna. Dan il-programm se jkun qed jittella' f'Villa Psaignon f'Ħad-Dingli – ċentru ta' attività li jitmexxa minn Aġenzija Żgħażagħ. Sehem dirett taż-żgħażagħ Huwa ppjanat li f'dan il-programm Fastforward se jkun hemm erba' gruppi ta' bejn wieħed u ieħor 15-il persuna f'etajiet li jvarjaw bejn 14 u 15-il sena. Fil-fatt, tliet gruppi minn dawn jattendu fil-Programm Alternattiv ta' Tagħlim f'Raħal Ġdid u grupp ieħor ġej mill-Education Hub fl-Imsida. Apparti minn hekk, għal kull grupp, dan il-programm jinvolvi 18-il ġurnata li se jkunu mifruxa matul is-sena skolastika. Matul dawn is-sessjonijiet se jkunu organizzati għadd ta' attivitajiet u workshops u dan bl-involviment dirett tal-istudenti nfushom. Jintlaħqu aktar żgħażagħ Minkejja l-isforzi li qed isiru fis-sistema edukattiva Maltija, dan il-programm twieled bl-għan li jkomplu jintlaħqu aktar żgħażagħ li mhumiex jintlaħqu fis-sistema edukattiva tagħna bil-konsegwenza li dawn ikollhom nuqqas ta' ħiliet bażiċi. Huwa proprju għalhekk li dan il-programm se jkollu fil-mira tiegħu lil dawn iż-żgħażagħ biex irawmu dawn il-ħiliet personali u soċjali, liema ħiliet mhux qed ikunu mgħoddija lilhom b'mod effettiv fl-isferi l-oħrajn fl-esperjenzi tagħhom ta' kuljum. Integrazzjoni u tagħlim L-attivitajiet li se jkunu qed jittellgħu huma mmirati apposta biex jiffaċilitaw u jtejbu l-ħiliet ta' komunikazzjoni, jintlaħqu diversi miri u għanijiet, u jgħinu lil dawn iż-żgħażagħ biex jaħdmu f'tim. Fost tagħlim ieħor, se jkunu qed jitgħallmu kif isolvu l-kunflitti li jkunu għaddejjin minnhom. Madankollu, l-għan aħħari ta' dan kollu huwa li jgħin lil dawn iż-żgħażagħ jintegraw aħjar fil-komunitajiet rispettivi tagħhom billi jistabbilixxu l-identitajiet u l-potenzjali tagħhom infushom. Dan jinkludi l-ikkultivar ta' sens ta' responsabbiltà personali għad-deċiżjonijiet u l-azzjonijiet li jieħdu, liema passi se jkunu qed jippreparawhom biex ikollhom rwol attiv fis-soċjetà li jgħixu fiha. Dawn il-ħiliet bażiċi huma meħtieġa u bżonjużi għal ħajjithom kollha. Fl-aħħar nett, dan il-programm se jkun qed ifittex li jipprovdi spazju sigur biex dawn iż-żgħażagħ ikunu jistgħu jesprimu ruħhom fl-apert u mingħajr ebda biża'.